અમદાવાદમાં ફરી એક વાર વ્યાજખોરોએ માથું ઊંચક્યું છે. વસ્ત્રાપુરમાં રહેતા એરટેલ કંપનીના મેનેજરનું પોલીસ કોન્સ્ટેબલે અપહરણ કરી ગોંધી રાખી જાનથી મારી નાખવાની ધમકી આપી હતી. અપહૃત મેનેજરે તેના મિત્રને જાણ કરતાં તેઓએ વસ્ત્રાપુર પોલીસને જાણ કરી હતી. પોલીસે ચાંદલોડિયાના ધુળીબા ફાર્મ ખાતેથી તેને મુક્ત કરાવી પોલીસ કોન્સ્ટેબલની ધરપકડ કરી છે. મૂળ વીરમગામના વતની અને હાલ વસ્ત્રાપુર વિસ્તારમાં આવેલા અનુપમ એપાર્ટમેન્ટમાં રહેતા મિલન કાછેલા (ઉ.વ.23) સીજીરોડ પર આવેલી એરટેલ કંપનીમાં ગુજરાત રિલેશન‌િશપ મેનેજર તરીકે ફરજ બજાવે છે. વર્ષ 2015માં તેમની ઘીકાંટા ખાતે કાપડની દુકાન હતી. ધંધામાં નુકસાન જતાં તેઓએ વીરમગામના જાલમપુર ખાતે રહેતા વિહાભાઈ ઉર્ફે વિશાલ ચેલાભાઇ ભરવાડ નામના યુવક પાસેથી 20 ટકાના વ્યાજે રૂ. 4 લાખ લીધા હતા. સમયસર વ્યાજ ચૂકવી રૂ.4 લાખ તેઓએ 2016માં વિહાભાઈને ચૂકવી દીધા હતા.